የሀገር ውስጥ ዜና
ዜና ከኢትዮጵያ ውስጥ
ኢትዮጵያና ኢንዶኔዥያ በማምረቻ ኢንዱስትሪ መስክ ግንኙነታቸውን ማሳዳግ አለባቸው
አዲስ አበባ ፤ ጥቅምት 22/2007 (ዋኢማ) - ኢትዮጵያና ኢንዶኔዥያ በማምረቻ ኢንዱስትሪ መስክ ግንኙነታቸውን ማሳደግ እንዳለባቸው ፕሬዝዳንት ዶክተር ሙላቱ ተሾመ ገለጹ።
ፕሬዝዳንቱ የስራ ጊዜያቸውን ያጠናቀቁትን በኢትዮጵያ የኢንዶኔዥያ አምባሳደር ራምሊ ሳኡድ አሰናብተዋል፡፡
ፕሬዝዳንት ሙላቱ በዚህ ወቅት እንደተናገሩት በኢንዲስትሪው መስክ በተለይም በማምረቻ ኢንዱስትሪው የካበተ ልምድ ካላት ኢንዶኔዥያ ኢትዮጵያም ተመሳሳይ ልምድ መቅሰም ትፈልጋለች ።
አገሮቹ በፈጣን የምጣኔ ሃብት ከናይጄሪያና ከፊሊፒንስ ጋር እየመጡ ያሉ አገሮች ስለሆኑ ግንኙነታቸውን ቢያጠናክሩ የበለጠ መስራት ይችላሉ ብለዋል።
ፕሬዝዳንት ዶክተር ሙላቱ አምባሳደሩ በቆዩባቸው አመታት ሁለቱ ሃገራት ቴክኒካል ኮርፖሬሽን ስምምነት እንዲስማሙ ያደረጉትን ጥረት አድንቀው በኢትዮጵያ ስላለው የኢንቨስትመንት ዕድልና አማራጭ እንዲያስተዋውቁ ጠይቀዋል።
በኢትዮጵያ ላለፉት አራት አመታት ያገለገሉት ተሰናባቹ የኢንዶኔዥያ አምባሳደር ራምሊ ሳኡድ በበኩላቸው የሁለቱ አገራት ግንኙነት እንዲጠናከር ከተፈረመው ስምምነት ባሻገር የተደራራቢ ቀረጥ ማስወገጃና ወደ ጃካርታ የአየር መንገድ አገልግሎት ለመጀመር ስምምነቶችን ለመፈራረም ረቂቃቸው በሂደት ላይ ነው ።
አምባሳደሩ በቆይታቸው የአገሯቱ የህዝብና የንግድ ልውውጡ እንዲጠናከር የበኩላቸውን ጥረት እንዳደረጉ ጠቅሰው 70 ሚሊዮን የአሜሪካ ዶላር የነበርው የሁለቱ አገራት የንግድ ልውውጥ ወደ 380 ሚሊዮን የአሜሪካ ዶላር መድረሱን ገልጸዋል።
በሣሙና ምርቱ የሚታወቅ የቢ 29 ሳሙና የኢንዶኒዥያ አምራች ኩባንያና የኢንዶሚ የምግብ አምራች ኩባንያ ሥራ መጀመራቸውንም አምባሳደሩ አመልክተዋል።
ሌሎች የኢንዶኔዥያ ባለኃብቶችን ደግሞ በጨርቃ ጨርቅና በወረቀት ምርት ለማሳተፍ በጥናት ላይ መሆናቸውን ጠቁመው ተጨማሪ ባለሃብቶችን ለመሳብ እንደሚሰሩ ቃል ገብተዋል።
አምባሳደር ራምሊ እንደ አውሮፓዊያን አቆጣጠር በ1995 ዓ.ም ወደ ኢትዮጵያ መጥተው የተመለከቱት አስከፊ ገጽታ አሁን በከፍተኛ ሁኔታ እንደተለወጠ ተናግረዋል።
በአገሪቱ ያለው የተረጋጋ ፖለቲካ፣ ጥሩ የሆነ ደህንነት፣ ኢንቨስተሮችን የሚያበረታቱ የህግ ማዕቀፎች መኖራቸውና የህብረተሰቡ እንግዳ ተቀባይነት ለውጡ እንዲመጣ ምክንያቶች ናቸው ሰሉ አስተያየታቸውን ሰጥተዋል።
የኢትዮጵያ ሚዲያ የሚዘግቡብት መንገድ የሌሎች አገሮች ኢንቨስተሮች በቂ መረጃ አግኝተው በአገር ውስጥ ኢንቨስት እንዲያደርጉ የሚያበረታታ ነው።
እንደ ኢትዮጵያ ዜና አገልግሎት በኢንዶኔዥያ ያለው ተቋም በሚያዘጋቸው ጉባዔዎች ላይ ስለ ኢትዮጵያ የሚሰጠው አስተያየት እንዲሰራጩና እንዲታተሙ ስለሚደረግ የኢንዶኔዥያ ባለሃብቶች ወደ ኢትዮጵያ መጥተው ኢንቨስት እንዲያደርጉ እያነሳሳቸው ነው።
የህዝብ ለህዝብ ግንኙነት በላቀ ደረጃ ለማሳደግ ኤምባሲው ኢትዮጵያውያንን የኢንዶኔዥያ ቋንቋ ትምህርት እንደሚያስተምርና በርካታ ኢትዮጵያውያን በኢንዶኔዥያ ነፃ የትምህርት ዕድል አግኝተው እንዲከታተሉ ማድረጋቸውን ገልጸዋል።
አምባሳደሩ በኢንዶኔዥያና በኢትዮጵያ መካከል ያለውን ሰፊ አብሮ የማደግ ዕድል ለማጠናከርም ጥሪ ከሚያደርግላቸው ተቋም ጋር አብረው ለመስራት ዝግጁ መሆናቸውን አረጋግጠዋል።
ኢንዶኔዥያ ኤምባሲዋን በአውሮፓውያኑ አቆጣጠር በ1961 በአዲስ አበባ ከፍታ ከኢትዮጵያ ጋር በወዳጅነት ብትቆይም በወታደራዊው ስርዓት ደርግ ወቅት በተፈጠረ የውስጥ ፖለቲካዊ ችግር ምክንያት ግንኙነታቸው ተቀዛቅዞ መቆየቱ ይታወሳል።(ኢዜአ)
አፈ ጉባኤው የጀርመን ባልሀብቶች በኢትዮጵያ እንዲሰማሩ ጠየቁ
አዲስ አበባ ፤ ጥቅምት 22/2007 (ዋኢማ) - የጀርመን ባልሀብቶች በኢትዮጵያ መዋዕለ ንዋያቸውን እንዲያፈሱ የፌዴሬሽን ምክር ቤት አፈ ጉባኤ ካሳ ተክለብርሀን ጠየቁ፡፡
አፈጉባኤ ካሳ ተክለብርሀን አዲሱን የጀርመን አምባሳደር ዩሃኪም ስክሚዲትን ተቀብለው አነጋግረዋል፡፡
ኢትዮጵያ ከጀርመን የፌደራል ስርአት ብዙ ልምድና ተሞክሮ ማግኘቷን የገለፁት አፈ ጉባኤው ፣በአፍሪካ ቀንድ ሰላምና የኢኮኖሚ ትስስር እንዲኖርና ሽብርተኝነትን በመዋጋት የድርሻዋን እየተወጣች መሆኑን ገልፀዋል፡፡
የጀርመን አምባሳደር ዩሃኪም ስክሚዲት በበኩላቸው ኢትዮጵያ የጀርመን ወዳጅ መሆኗን በመግለፅ በአፍሪካ ቀንድ ያላትን ሚና አድንቀዋል፡፡
በሀገሪቱ ያለውን ሰላምና መረጋጋት በመጥቀስም የጀርመን ባልሀብቶች ወደ ኢትዮጵያ እንዲመጡ ለማድረግ እንደሚጥሩ ተናግረዋል፡፡ (ኢብኮ)
በአማራ ክልል የዘንድሮውን የመኸር ምርት በወቅቱ ለመሰብሰብ እየተሰራ ነው
አዲስ አበባ ፤ ጥቅምት 21/2007 (ዋኢማ) - በአማራ ክልል የዘንድሮውን የመኸር ምርት በወቅቱ ለመሰብሰብ የተለያዩ ተግባራት እየተከናወኑ እንደሚገኙ የክልሉ ግብርና ቢሮ አስታወቀ።
የቢሮው ምክትል ሀላፊ አቶ ሹምዬ አለሙ ለዋልታ እንደገለጹት ምርቱን ለመሰብሰብ የህዝብ ንቅናቄ የተፈጠረ ሲሆን የዝናቡን ሁኔታ ለማወቅም የሜትሮሎጂ ክትትል እየተደረገ ይገኛል።
በአሁኑ ወቅት በክልሉ ከሚመረቱት ሰብሎች መካከል ገብስ ፤ ስንዴና ሰሊጥ እየተሰበሰቡ እንደሚገኙም ነው ያስታወቁት።
እንደ ቢሮው ምክትል ሃላፊ ገለጻ አርሶ አደሩ ምርቱን ከማጨድ በተጨማሪ ዝናብ እንዳይገባ አድርጎ እንዲከምርም ግንዛቤ የመፍጠር ስራ ተሰርቷል።
በክልሉ ምስራቅ ጎጃም ፤ ደቡብ ጎንደር ፤ ሰሜን ወሎ እና ደቡብ ወሎ ዞኖች ተከስቶ የነበረው የቢጫ ዋግ በሽታ በአሁኑ ወቅት ሙሉ ለሙሉ በቁጥጥር ስር መዋሉን አክለው ተናግረዋል።
ዘንድሮ በመኸር እርሻ በክልሉ በሰብል ከተሸፈነው 4 ሚሊየን ሄክታር መሬት ላይ 135 ሚሊየን ኩንታል ምርት ይገኛል ተብሎ እንደሚጠበቅ አቶ ሹምዬ አስታውቀዋል።
ለዚህም 3 ነጥብ 4 ሚሊየን ኩንታል ማዳበሪያና 160 ሺ ኩንታል ምርጥ ዘር ጥቅም ላይ መዋሉን ጠቁመዋል።
በክልሉ አምና በመኸር እርሻ የተሰበሰበው ምርት 81 ነጥብ 5 ሚሊየን ኩንታል እንደነበር የዋልታ ኢንፎርሜሽን ማዕከል ዘገባ አስታውሷል።
የትግራይ ክልል ከ656 ሚሊዮን ብር በላይ ገቢ ሰበሰበ
አዲስ አበባ ፤ ጥቅምት 21/2007 (ዋኢማ) - ባለፉት ሶስት ወራት ከ656 ሚሊዮን ብር በላይ ገቢ መሰብሰቡን የትግራይ ክልል ገቢዎች ባለስልጣን አስታወቀ።
የባለስልጣኑ የገቢዎች አወሳሰንና ክትትል ብዱን መሪ አቶ ክፍሉ ሰይፉ ዛሬ ለዋልታ እንደገለጹት፣ ገቢው የተሰበሰበው ከቀጥታኛና ቀጥታኛ ካልሆኑ ታክሶች እንዲሁም ከግብርና ከሌሎችም ገቢ ምንጮች ነው።
ባለፉት ሶስት ወራት የተሰበሰበው ገቢ ከዓምናው ተመሳሳይ ወቅት ጋር ሲነጻጸር ከ80 ነጥብ 7 ሚሊየን ብር በላይ ብልጫ እንዳለው አመልክተዋል።
ከባለድርሻ አካላት ጋር በተቀናጀ መልኩ መስራቱና የግብር ከፋዩ ማህበረሰብ በግብር ላይ ያለው ግንዛቤው እተሻሻለ መምጣት ለገቢው መጨመር አስተዋፆ ማድረጉን ተናግረዋል።
በተያዘው በጀት ዓመት ባለስልጣኑ ከ2ነጥብ 5 ቢሊዮን ብር በላይ ለመሰብሰብ ማቀዱን የተናገሩት አቶ ክፍሉ ለእቅዱ ስኬትም ግብር ከፋዩ ህብረተሰብ የሚጠበቅበትን ግዴታ እንዲወጣ ጥሪ አቅርበዋል።
ባለፉት አራት ዓመታት ከ10 ሺ ኪሎ ሜትር በላይ መንገዶች ተገነቡ
አዲስ አበባ፤ ጥቅምት 21/2007 (ዋኢማ) - ባለፉት አራት የዕድገትና ትራንስፎርሜሽን ዕቅድ ዓመታት ከ10ሺ ኪሎ ሜትር በላይ የአስፓልትና ጠጠር መንገዶች በ85 ነጥብ 2 ቢሊየን ብር ወጪ መገንባታቸውን የኢትዮጵያ መንገዶች ባለስልጣን አስታወቀ።
የባለስልጣኑ ኮምንኬሽን ዳይርክቶሬት ቡድን መሪ አቶ ደረጀ ኃይሉ ለዋልታ እንደገለጹት፤ ባለፉት አራት ዓመታት 11ሺ 803 ኪሎ መትር መንገድ ለመገንባት ታቅዶ 10ሺ 20 ኪሎ ሜትር መንገድ በመገንባት የዕቅዱን 93 በመቶ ማሳካት ተችሏል።
በዓምስት ዓመቱ የዕድገትና ትራንስፎርሜሽን ዕቅድ 14ሺ787 ኪሎ ሜትር መንገድ ለመገንባት መታቀዱን የተናገሩት አቶ ደረጀ ቀሪውን 3ሺ 808 ኪሎ ሜትር በተያዘው በጀት ዓመት ለመገንባት ጥረት እየተደረገ መሆኑን ተናግረዋል።
ባለፉት አራት ዓመታት የተገነቡት መንገዶች ክልሎችን፤ዞኖችና ወረዳዎችና እርስ በርስ እንዲሁም ኢትዮጵያን ከደቡብ ሱዳን ፣ ጁቡቲና ሌሎች አጎራባች አገራት የሚያገናኙ መሆናችውን አመልክተዋል።
መንገዶቹ የወጪና ገቢ ንግድ ለማቀላጠፍ ፣ የእርሻ ውጤቶችን ወደ ገበያ ለማቅረብ ፣ለህብረተሰቡ ፈጣንና ምቹ የትራንስፖርት አገልግሎት ለመስጠትና አአገሪቱ እየተመዘገበ ላለው ፈጣን የኢኮኖሚ ዕድገት ከፍተኛ ድርሻ እንዳላቸው አስገንዝበዋል።
በተለይም ወደ አጎራባች አገሮች የተዘረጉት መንገዶች ኢትዮጵያ ለምታራምደው የጋራ ተጠቃሚነትና አብሮ የማደግ ቀና የውጭ ጉዳይ ግንኙነት ፖሊሲ፣የሰጥቶ መቀበል መርህና የህዝብ ለህዝብ ግንኙነት ይበልጥ የሚያጎለብት መሆኑን አቶ ደረጀ ጨመረው አስረድተዋል።
ለመንገዶቹ ግንባታ ከፌደራል መንግስት፣ ድጋፍ ሰጪ አካላትና ከብድር ሰጪ ተቋማት 64 ነጥብ 3 ቢሊየን ብር በጀት የተመደበ ቢሆኑም ግንባታው 85 ነጥብ 2 ቢሊየን ብር ሊፈጅ እንደቻለ የቡድን መሪ ተናግረዋል።
እንደ አቶ ደረጀ ገለጻ በየጊዜው ያጋጥሙ የዋጋ ንረቶች ፣ በአስገዳጅ ሁኔታ የተደረጉ የዲዛይን ለውጦችና ሌሎች ሁኔታዎች ለግንባታው ወጪ መጨመር ዋነኛ ምክንያቶች ናቸው።
በአገሪቱ ያለው የመንገድ ርዝመት በ1989 ዓ.ም ከነበረበት 26 ሺ ኪሎ ሜትር ወደ በአሁን ጊዜ 100ሺ ኪሎ ሜትር ማደጉን የተናገሩት ባለስልጣኑ ለመንገድ ግንባታውም 120 ቢልዮን ብር ወጪ መሆኑን አስረድተዋል።